Parys-boere in aanhouding: ‘Staat hoort in beskuldigdebank’Argieffoto: Reint Dykema Maroela Media het vroeër berig die boere is in hegtenis geneem toe twee mans wat ŉ bejaarde boer Woensdagmiddag op sy plaas buite Parys sou aangeval het, dood is nadat hulle glo deur ŉ groep plaaslike boere aangekeer is. Na bewering het die polisie opgedaag kort nadat die groep boere die verdagtes vasgetrek het. Die verdagtes is vir mediese behandeling geneem, maar een is Woensdagaand in ŉ hospitaal in Parys oorlede en die ander is Donderdagoggend in ŉ hospitaal in Bloemfontein dood. Brig. Hangwani Mulaudzi, woordvoerder van die Valke, het gesê die verdagtes, Boeta van der Westhuizen, Anton Loggerenberg, Johan Cilliers sr. en sy seun, Johan Cilliers jr., sal Dinsdag weer in die plaaslike landdroshof verskyn waar hulle om borgtog sal aansoek doen. Dirk Hermann, bestuurshoof van Solidariteit, het aan Maroela Media gesê dit is eintlik die staat wat in die beskuldigdebank moet staan. “Die staat weier om plaasmoorde as prioriteitsmisdaad te verklaar en het nie die politieke wil om die krisis te hanteer nie. Deur hul uitsprake het die staat boere wat wreed vermoor word as die kriminele verklaar,” het hy gesê. “Die staat verwag van gemeenskappe wat emosioneel geteister en fisiek gemartel en vermoor word om hulself te beskerm. Hulle boodskap aan boere is: ‘Julle is op jul eie.’ Die boere is op breekpunt. Dit is die staat wat die klimaat skep vir gevalle soos hierdie.” Verskeie sosialemediagebruikers het ook op Maroela Media se aanvanklike berig gereageer deur te sê dat Suid-Afrika se landbougemeenskap uitgelewer is aan plaasaanvallers omdat die polisie bloot ŉ blinde oog draai en dat hulle gedwing word om vir hul eie veiligheid te veg. Talle persone het ook die rede bevraagteken waarom die voorval deur die Valke ondersoek word, terwyl plaasmoorde gewoonlik net aan die plaaslike polisie oorgelaat word. Ernst Roets, uitvoerende adjunkhoof van AfriForum, het ook bevestig dat die organisasie aangebied het om die boere by te staan en hul regskostes te betaal. Hy het Hermann se standpunt ondersteun deur te sê die skuld behoort eintlik voor die polisie se deur gelê te word. “Boere oor die hele land heen, maar veral in daardie streek, leef in vrees. Daar is ŉ legitimiteitskrisis by die SAPD, veral wanneer dit by plaasmoorde kom. Hierdie hele voorval is eintlik ŉ aanklag op die polisie,” het hy gesê.